Wet verander sodat rente plus koste nie meer as hoofskuld is - Jy en die RegJy en die Reg
Tuis › Artikels › Wet verander sodat rente plus koste nie meer as hoofskuld is
Wet verander sodat rente plus koste nie meer as hoofskuld is
Alle skuldeisers en skuldenaars word hiermee herinner aan die in duplum-reël. Dit is ʼn regsreël ten effekte dat ʼn skuldeiser nie meer geld as die oorspkronklike kapitaalbedrag van ʼn skuldenaar mag verhaal nie.
Hierdie reël is egter soos volg gewysig:
Oorspronklike reël: Jy skuld R100. Die skuldeiser sal dan slegs rente kan verhaal tot ʼn maksimum van R100. Die bedrag skuld, plus die rente, mag nie meer as R200 wees nie (sluit koste uit).
Nuwe reël: Jy skuld R100. Die skuldeiser sal in totaal nie meer kan verhaal as die oorspronklike skuld nie. Die rente, plus alle koste, mag nie meer wees as die oorspronklike skuld nie. Die skuldenaar sal dan in totaal slegs R200 kan terugeis.
Artikel 103(5) van die Nasionale Kredietwet (Wet 34 van 2005), het hierdie reël redelik drasties verander ten opsigte van kredietooreenkomste. Die Kredietwet bepaal dat wanneer ʼn skuldenaar in verstek is, alle koste wat aangegaan word vanaf die datum waarop die skuldenaar versuim om te betaal, nooit meer as die balans van die eis mag wees nie.
Met ander woorde, alle koste wat verhaal mag word, mag nooit meer wees as die bedrag wat verskuldig is nie. Hierdie koste sluit in alle diensgelde, kredietversekering, administrasiekoste, invorderingskoste, opsporingskoste, ens. Hou in gedagte dat invorderingskoste ook die regskoste insluit.
Daar is baie geskille hieroor, maar die oorgrote meerderheid se interpretasie hiervan is dat dit ook alle rente insluit vanaf die datum waarop die skuldenaar versuim om te betaal.
Die nuwe reël is dus dat nie slegs die rente nie meer mag wees as die hoofskuld nie, maar al die koste tesame met die rente mag nie meer as die hoofskuld wees nie.
In die praktyk beteken dit dus dat die gemeenregtelike in duplum-reël nou statutêr baie strenger gemaak is ten opsigte van kredietooreenkomste. Dit sal egter onwys wees om toe te laat dat daar te veel rentetyd verstryk vanaf die datum van die versuim omdat die rente naderhand die in duplum-reël kan oorskrei en die skuldeiser dan nie daardie rente kan verhaal nie. Afgesien daarvan moet daar ook gekyk word dat daar nie onnodige administrasiekoste, regskoste, ens. aangegaan word nie. Die invorderingsproses moet dus so gou as moontlik begin.
Dit is belangrik om daarop te let dat hierdie reël slegs geld vir transaksie wat in in die Kredietwet genoem word.